“รัชนก” ตบสะบัด-“โปรแจ๊ส” สวิงดุ! คว้าแชมป์ 2 กีฬา 2 รายการ คืนความสุขแฟนชาวไทย
“รัชนก” ตบสะบัด-“โปรแจ๊ส” สวิงดุ! คว้าแชมป์ 2 กีฬา 2 รายการ คืนความสุขแฟนชาวไทย
20 ม.ค. 2562

“น้องเมย์” รัชนก อินทนนท์ นักกีฬาแบดมินตันหญิงทีมชาติไทย มือวางอันดับ 6 ของรายการ มืออันดับ 8 ของโลก ลงสนามพบกับ แคโรลิน่า มาริน มือวางอันดับวางอันดับ 4 ของรายการ มืออันดับ 6 ของโลกจากสเปน ในการแข่งขันนัดชิงชนะเลิศแบดมินตันทัวร์นาเมนท์ที่สองของปี 2019 “เปอโรดัว มาเลเซีย มาสเตอร์ส 2019”
โดยการแข่งขันดังกล่าว น้องเมย์ ชนะคู่แข่ง 2-0 เกม สามารถคว้าแชมป์เป็นสมัยที่ 2 ได้สำเร็จ พร้อมรับเงินรางวัล 26,250 เหรียญสหรัฐ หรือประมาณ 840,000 บาท   
ส่วน แคโรลิน่า มาริน รองแชมป์ รับเงินรางวัล 13,300 เหรียญสหรัฐ หรือประมาณ 425,600 บาท
ด้าน “โปรแจ๊ส” อติวิชญ์ เจนวัฒนานนท์ นักกอล์ฟหนุ่ม คว้าแชมป์การแข่งขัน “เอสเอ็มบีซี สิงคโปร์ โอเพน” ซึ่งเป็นรายการร่วมของเอเชียนทัวร์และเจแปนกอล์ฟทัวร์ เปิดฤดูกาล 2019 ชิงเงินรางวัลรวม 1 ล้านเหรียญสหรัฐ หรือราว 32 ล้านบาท ที่สนามเซนโตซา กอล์ฟ เซราปง คอร์ส พาร์ 70 โดยแชมป์จะได้รับเงินรางวัล 180,000 เหรียญสหรัฐฯ หรือกว่า 5.7 ล้านบาท
สำหรับกอล์ฟรายการเอสเอ็มบีซี สิงคโปร์ โอเพน เป็นหนึ่งในซีรีส์ของการคัดเลือกของศึกเมเจอร์ รายการ ดิ โอเพน แชมเปียนชิพ โดยจะคัดเอา 4 นักกอล์ฟที่อันดับดีที่สุด (ที่ยังไม่ได้สิทธิ์ไปแข่ง ดิ โอเพน) ที่จบผลงานใน 12 อันดับแรกของรายการไปแข่งขันในศึก ดิ โอเพน แชมเปียนชิพ ครั้งที่ 148 ที่สนามรอยัล พอร์ตรัช กอล์ฟ คลับ ประเทศไอร์แลนด์เหนือ ในเดือนกรกฎาคมนี้